Document ID: 32004D0911

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 2ας Ιουνίου 2004
σχετικά με την υπογραφή και τη σύναψη συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας που προβλέπει μέτρα ισοδύναμα με τα θεσπιζόμενα στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και του μνημονίου συμφωνίας που τη συνοδεύει
(2004/911/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 94 σε συνδυασμό με το άρθρο 300 παράγραφος 2 πρώτο εδάφιο, το άρθρο 300 παράγραφος 3 πρώτο εδάφιο και το άρθρο 300 παράγραφος 4,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Στις 16 Οκτωβρίου 2001, το Συμβούλιο εξουσιοδότησε την Επιτροπή να διαπραγματευτεί με την Ελβετική Συνομοσπονδία μία προσήκουσα συμφωνία για να εξασφαλισθεί η θέσπιση από την Ελβετική Συνομοσπονδία μέτρων ισοδύναμων με τα μέτρα που πρέπει να εφαρμόζονται στο πλαίσιο της Κοινότητας, ώστε να διασφαλισθεί η πραγματική φορολόγηση των υπό μορφή τόκων εισοδημάτων από αποταμιεύσεις.
(2)
Η εφαρμογή των διατάξεων της οδηγίας 2003/48/ΕΚ (2) εξαρτάται από την εφαρμογή εκ μέρους της Ελβετικής Συνομοσπονδίας μέτρων ισοδύναμων με τα θεσπιζόμενα στην οδηγία αυτή, βάσει συμφωνίας που σύναψε η Ελβετική Συνομοσπονδία με την Ευρωπαϊκή Κοινότητα.
(3)
Η Κοινότητα αποφάσισε να εγκρίνει το αίτημα της Ελβετικής Συνομοσπονδίας να περιληφθούν στη συμφωνία μέτρα ισοδύναμα με τα καθεστώτα που προβλέπονται με την οδηγία 90/435/ΕΟΚ του Συμβουλίου, της 23ης Ιουλίου 1990, σχετικά με το κοινό φορολογικό καθεστώς το οποίο ισχύει για τις μητρικές και τις θυγατρικές εταιρείες διαφορετικών κρατών μελών (3) και στην οδηγία 2003/49/ΕΚ του Συμβουλίου, της 3ης Ιουνίου 2003, για την καθιέρωση κοινού συστήματος φορολόγησης των τόκων και των δικαιωμάτων που καταβάλλονται μεταξύ συνδεδεμένων εταιρειών διαφορετικών κρατών μελών (4) στην αρχική τους μορφή.
(4)
Η συμφωνία και το μνημόνιο συμφωνίας θα πρέπει να υπογραφούν και να εγκριθούν εκ μέρους της Κοινότητας.
(5)
Είναι αναγκαίο να προβλεφθεί απλή και ταχεία διαδικασία για τις πιθανές προσαρμογές των παραρτημάτων Ι και ΙΙ της συμφωνίας,
ΑΠΟΦΑΣΙΖΕΙ:
Άρθρο 1
Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας που προβλέπει μέτρα ισοδύναμα με τα θεσπιζόμενα στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και το μνημόνιο συμφωνίας που τη συνοδεύει εγκρίνονται εξ ονόματος της Ευρωπαϊκής Κοινότητας.
Τα κείμενα της συμφωνίας και του μνημονίου συμφωνίας που τη συνοδεύει προσαρτώνται στην παρούσα απόφαση.
Άρθρο 2
Η Επιτροπή εξουσιοδοτείται να εγκρίνει, εκ μέρους της Κοινότητας, τροποποιήσεις στα παραρτήματα της συμφωνίας, οι οποίες διασφαλίζουν ότι τα παραρτήματα αντιστοιχούν στα στοιχεία τα σχετικά με τις αρμόδιες αρχές τα οποία προκύπτουν από τις γνωστοποιήσεις του άρθρου 5 στοιχείο α) της οδηγίας 2003/48/ΕΚ και στα στοιχεία του παραρτήματός της.
Άρθρο 3
Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν εκ μέρους της Κοινότητας τη συμφωνία, το μνημόνιο συμφωνίας που τη συνοδεύει και την ανταλλαγή επιστολών, περί της οποίας το άρθρο 22 παράγραφος 2, και το μνημόνιο συμφωνίας.
Άρθρο 4
Ο πρόεδρος του Συμβουλίου προβαίνει, εξ ονόματος της Ευρωπαϊκής Κοινότητας, στην κοινοποίηση του άρθρου 17 παράγραφος 1 της συμφωνίας (5).
Άρθρο 5
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 2 Ιουνίου 2004.

Labels: 2
15
19
18